Ο **Τζίνο Λουτσέττι** (*Gino Lucetti*, 31 Αυγούστου 1900 – 17 Σεπτεμβρίου 1943) ήταν Ιταλός αναρχικός επαναστάτης και αντιφασίστας, που αποπειράθηκε να δολοφονήσει τον Μπενίτο Μουσολίνι το 1926.

Ο Λουτσέττι γεννήθηκε στην Καρράρα και μετά τον Α΄ Παγκόσμιο Πόλεμο αναμίχθηκε σε πολλές συγκρούσεις και πολιτικές συμπλοκές κατά τη λεγόμενη Ερυθρά Διετία. Συνέχισε να αντιτίθεται στους τοπικούς φασίστες και στις 26 Σεπτεμβρίου 1925, μετά από λογομαχία, τραυμάτισε με πιστόλι τον φασίστα συμπολίτη του Αλεσσάντρο Περφέττι. Ο σύντροφος του Περφέττι Αντόνιο Βαττερόνι ανταπέδωσε τον πυροβολισμό, λαβώνοντας τον Λουτσέττι στον λαιμό και το αυτί, καθώς ο τελευταίος διέφευγε. Παρά τον τραυματισμό του, ο Λουτσέττι κατάφερε να διαφύγει και να επιβιβασθεί σε πλοίο με προορισμό τη Μασσαλία. Επέστρεψε στην Ιταλία με το ψεύτικο όνομα Ερμέτε Τζοβαννίνι (*Ermete Giovannini*), με καθαρή πρόθεση να αφαιρέσει τη ζωή του, ήδη δικτάτορα, Μουσολίνι, ακολουθώντας ένα σχέδιο που ισχυρίσθηκε ότι είχε εκπονήσει από μόνος του.

Στις 11 Σεπτεμβρίου 1926, ημέρα της δίκης για τους πυροβολισμούς του προηγούμενου έτους, μπροστά από την Πύλη του Πίου στη Ρώμη, ο Λουτσέττι πέταξε μια χειροβομβίδα κατά του αυτοκινήτου ανοικτού τύπου (μοντέλου Lancia Lambda) που μετέφερε τον Μουσολίνι στη συνηθισμένη του διαδρομή από την κατοικία του, τη Βίλα Τορλόνια, προς το γραφείο του στο Παλάτσο Κίτζι. Η χειροβομβίδα εξερράγη αφού πλέον είχε πέσει στο έδαφος, τραυματίζοντας ελαφρά οκτώ ανθρώπους, αλλά αφήνοντας τον Μουσολίνι ανέπαφο.

Ο Λουτσέττι συνελήφθη μετά από εκείνη την απόπειρα και διεκήρυξε στους αστυνομικούς: «Δεν ήρθα με ανθοδέσμη για τον Μουσολίνι.» Δικάσθηκε τον Ιούνιο του 1927 και καταδικάσθηκε σε τριάντα χρόνια φυλάκιση. Το 1943, όταν οι Σύμμαχοι απελευθέρωσαν τη Νάπολη, ο Λουτσέττι αφέθηκε ελεύθερος ή απέδρασε, αλλά λίγο καιρό αργότερα σκοτώθηκε στην παρακείμενη νήσο Ίσκια εξαιτίας αεροπορικού βομβαρδισμού.

Παραπομπές
----------

1. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. 14417483x.
2. ↑  Marco Cesarini Sforza: «Gli attentati a Mussolini, Per pochi centimetri fu sempre salvo», στο περιοδικό *La storia illustrata*, νο. 8, έτος 1965, σελ. 242: «...Emigrò a Marsiglia e qui, da solo, senza farne parola a nessuno, elaborò il suo progetto....»
3. ↑  Marco Cesarini Sforza: «Gli attentati a Mussolini, Per pochi centimetri fu sempre salvo», στο περιοδικό *La storia illustrata*, νο. 8, έτος 1965, σελ. 243: «...Lucetti, fermo dove la strada si restringe sulla destra di Porta Pia, lancia contro la prima vettura una bomba a mano tipo SIPE. Ma la bomba colpisce il tetto della macchina senza esplodere, rimbalza a terra e solo allora deflagra, facendo otto feriti leggeri tra i passanti.»

Βιβλιογραφία
------------

* Del Boca, Lorenzo· Masso, Elisabetta (2000). *Il dito dell'anarchico: storia dell'uomo che sognava di uccidere Mussolini* (στα Ιταλικά). Casale Monferrato (Alessandria): Piemme. ISBN 978-88-384-4703-7. OCLC 44444588.
* Lucetti, Riccardo (2000). *Gino Lucetti: l'attentato contro il duce (11 settembre 1926)* (στα Ιταλικά). Carrara: Coop. tipolitografica. OCLC 469599734.
* Lucetti, Gino· Marini, Marina (2010). *Lettere dal carcere dell'attentatore di Mussolini, 1930-1943* (στα Ιταλικά). Casalvelino Scalo (Salerno): Galzerano. ISBN 978-88-95637-15-0. OCLC 779662605.
* West, Nigel (2017). «Mussolini, Benito». *Encyclopedia of Political Assassinations*. Rowman & Littlefield Publishers. σελ. 173. ISBN 978-1-5381-0239-8.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 35336668
* LCCN: no2001041183
* ISNI: 0000 0000 7865 1162
* GND: 122363116
* BNF: cb14417483x (data)

 |

 |